VEGA præsenterer

**Få varmen i Jonah Blacksmith-dagligstuen**

*Store VEGA bliver torsdag den 19. november fyldt med stemningsfulde billeder fra Thy, når folk-orkesteret præsenterer deres nye sange.*

Jonah Blacksmith har for længst slået sit navn fast som et af Danmarks bedste liveacts. Det vidner et stadig voksende og loyalt publikum om. De er, ligesom det længe har været tilfældet blandt den brede anmelderskare, svært begejstret for bandets varme nærvær, uforfalskede spilleglæde og vedkommende sange. Sange, som ofte afsøger klassiske livstemaer, kredsende om det nære, kærligheden og frygten for at miste den.

2019 sluttede for bandet med udgivelsen af ”Monster”, som er førstesinglen fra et kommende album, der ventes ude senere i år. ”Monster” er for længst havnet i heftig rotation på landets radiostationer, og næste single er snart på trapperne.   
  
“Kompromisløs”, “Det smukkest tænkelige budskab” og “Nordvestjysk verdensklasseband” er blot nogle af de mange superlativer, der bliver brugt af såvel folk og anmeldere, når snakken falder på bandet fra Thy.

“Spillestederne byder, med deres stående publikum, op til en ganske særlig, fortættet stemning og vildskab, og ofte føles det nærmest som om afstanden mellem publikum og band opløses helt. Vi glæder os vildt meget til at spille klubjobs igen!” fortæller forsanger Simon Alstrup.   
  
Der er med andre ord lagt op til en smittende energiudladning af en anden verden, når smedene kommer til byen.

Jonah Blacksmith har hjerte og rod i Thy. Man fornemmer et nostalgisk tilbageblik til bedsteforældrenes hyggelige dagligstue i Koldby, hvor strengeinstrumenter, klaver og harmonika dannede musikalsk ramme for samværet. Forkærligheden for de store vidder og den nordatlantiske horisont har sat sine spor i såvel musikken som i menneskene. Og disse mennesker er, ud over brødrene Thomas og Simon Alstrup, fætteren Lasse Alstrup, samt Søren Bigum, Jon Kjeldsen, Søren Poulsen og Thor Kortegaard.

**Fakta om koncerten:**  
Jonah Blacksmith (DK)   
Torsdag den 19. november kl. 20:00  
Store VEGA, Enghavevej 40, 1674 Kbh. V  
250 kr. + gebyr  
Billetsalget starter i dag via VEGAs hjemmeside og Ticketmaster.